Gunnarsson drar hjem til Island
- Det har vært en veldig tøff beslutning, men jeg har bestemt meg for å reise tilbake, sier Stabæk-spissen til TV 2. Selv om kontrakten til islendingen strekker seg ytterligere ett år, har han blitt enig med klubben om å avbryte kontrakten allerede i år. For Gunnarsson er motivasjonen et problem. - Jeg har lyst til å gi meg nå. Jeg har ikke den lysten og motivasjonen til å fortsette, sier han. Nå ser 32-åringen fram til å ta med seg familien hjem til Island, hvor flere klubber trolig står klare til å sikre seg spissens tjenester. - Jeg håper å kunne spille for et lag der, selv om det ikke foreligger konkrete tilbud. Familien har likt seg godt her og kunne godt blitt boende, men det er klart at de savner besteforeldre og familie på Island, sier han. Han forteller kanalen at Stabæk ville ha han med ned i 1. divisjon, men at klubben ikke kunne gjort noe for å få han til å fortsette. Islendingen kom til Stabæk for første gang i 2004.
Veigar Páll Gunnarsson (32) avslutter sitt opphold i Stabæk og tar med seg familien tilbake til Island.